## L’Entitat Valenciana de Vivenda i Sòl regularitza la cessió de quatre locals als ajuntaments d’Ador i Llíria destinats a dependències municipals

*** Després de tres dècades, es firma l’escriptura de cessió dels immobles per part de la directora general de l’EVHA i els alcaldes d’estos municipis
* Gràcies a la cessió, els consistoris poden optar a ajudes per a millorar les instal·lacions**

La directora general de l’Entitat Valenciana de Vivenda i Sòl (EVHA), Estefanía Martínez, ha firmat l’escriptura de cessió de tres locals a l’Ajuntament d’Ador i un altre al de Llíria que des de fa tres dècades es destinen a diferents usos municipals.

La directora general de l’EVHA ha explicat que, amb esta firma, “regularitzem la situació d’estos locals, que, després de 30 anys d’ús municipal, per fi passen a ser de la seua titularitat”. Gràcies a això, “podran sol·licitar ajudes per a millorar les instal·lacions, per a la qual cosa calia acreditar el traspàs dels immobles”.

L’alcaldessa d’Ador, Manela Faus, ha oficialitzat la firma dels tres locals al costat d’Estefanía Martínez. En 1990, l’Ajuntament d’Ador va cedir gratuïtament tres solars a l’Institut Valencià de la Vivenda (IVSSA), hui EVHA, per a la construcció de dos promocions de vivendes protegides, en el carrer de vianants, s/n i en el carrer Cervantes, s/n. Una vegada finalitzades les obres, el consistori va disposar dels tres locals, que va destinar a centre de salut, biblioteca i gimnàs. No obstant això, estos immobles no es van arribar a escripturar a favor del consistori.

El mateix ocorre en el cas de l’Ajuntament de Llíria. En 1994, l’IVVSA va promoure un edifici de 19 vivendes protegides que disposava d’un local destinat a soterrani arqueològic i que conté les restes dels antics banys àrabs, amb accés des del carrer Andoval. Una vegada acabada la promoció, l’escriptura de cessió gratuïta del local no va arribar a formalitzar-se. Hui, l’alcalde del municipi, Francisco Javier Gorrea, ha participat en la firma de la cessió.

Fecha: 16/08/2025